13 nye bilmærker får Car Key i din iPhone

Det fysiske nøglebundt er på vej i graven. Apple har nemlig annonceret, at hele 13 nye bilmærker snart hopper med på vognen og tilbyder digital bilnøgle via Wallet-appen på iPhone og Apple Watch. Den såkaldte Car Key teknologi. Og nej, det er ikke kun luksusbiler og tech-darlings – listen spænder bredt fra Cadillac til Chery og fra Porsche til Tata.

Apple viste første gang sin Car Key teknologi frem tilbage under WWDC i 2020. Med den rette bil og den rette iPhone kan du allerede i dag låse din bil op, starte motoren og dele nøglen med andre – helt uden at røre ved en fysisk nøgle. Nu bliver det endnu nemmere at lade nøglen blive hjemme.

Her er de 13 nye mærker, der får Apple Car Key:

Acura

Cadillac

Chery

Chevrolet

GMC

Hongqi

Lucid

Porsche

Rivian

Smart

Tata

Voyah

WEY

Dermed vokser det samlede antal bilmærker med digital Apple-nøgle til 33. Apple har dog ikke sat en præcis dato på, hvornår funktionerne bliver tilgængelige hos de nye mærker – men meget tyder på, at det sker inden årets udgang i takt med udrulningen af iOS 26.

Sådan fungerer det

Den digitale nøgle i Wallet-appen kommer i flere varianter – afhængigt af bilproducentens implementation. Nogle understøtter passiv adgang, hvor bilen automatisk låser op og starter, når du nærmer dig med din iPhone eller dit Apple Watch. Andre Car Key løsninger kræver, at du holder enheden tæt på dørhåndtaget. Og så er der også fjernadgang, hvor du kan låse op og i – selv hvis du ikke er i nærheden af bilen.

Bilen som en forlængelse af din iPhone

Med tilføjelsen af de nye mærker cementerer Apple sin strategi om at gøre Wallet-appen til et digitalt alt-i-et-værktøj. Fra boardingkort og koncertbilletter til betalingskort og nu bilnøgler – iPhone skal være det eneste, du behøver at tage med dig.

Spørgsmålet er blot, om din næste bil også er klar til det. For teknologien er i stigende grad til stede, og når både amerikanske, kinesiske og europæiske mærker står på listen, bliver det sværere og sværere at finde en undskyldning for at rode i jakkelommen efter den gamle nøgle.

LÆS MERE: Her er bilerne, der understøtter Apple Car Key.

13 nye bilmærker får Car Key i din iPhone